Na temelju članka 49. st. 1. Statuta Općine Fužine („Službene novine“ Općine Fužine br. 07/18), podnosim Općinskom vijeću slijedeće

**IZVJEŠĆE O RADU ZA PERIOD**

**OD 01.07.2018. DO 31.12.2018. GODINE**

Uvažavajući Izvješće koje sam podnio Općinskom vijeću za prvi dio 2018. godine, bitno je napomenuti da je u velikom dijelu naglasak i dalje, za ovo izvještajno razdoblje, stavljen na riješavanju pitanja izgradnje Dječjeg vrtića u Fužinama, pripremama za izmjene Prostornog plana Općine Fužine, evidentiranje nerazvrstanih cesta na području Općine Fužine te rješavanje i utvrđivanje početnog stanja za pripremu za izgradnju zaobilaznice naselja Fužine te buduće tzv. obilazne ceste Liča.

Osim navedenog, uvažavajući opću lošu situaciju zatečenu u našem KTD Fužine d.o.o, podosta vremena i angažmana utrošeno je od strane svih nas i u rješavanju problematike tog poduzeća.

Najveći dio izvješća u biti je već prikazan kroz različite segmente Izvješćivanja koja moraju doći i biti prihvaćena na ovom Općinskom vijeću tako da se o istima ne treba zasebno i ovdje izvješćivati.

Po pitanju Financijskih sredstava odnosno stanja po Proračunu Općine Fužine, Općina je funkcionirala i dalje funkcionira bez dodatnog zaduživanja u okviru odobrenih sredstava od strane Općinskog vijeća. Činjenica je da je najveći dio prihoda realiziran u drugoj polovici prošle godine (porez na promet nekretnina, kapitalne pomoći, porez na kuće za odmor i slično) te je sukladno navedenom i najveći dio sredstava i radova i realiziran u drugoj polovini godine.

Kao što je uvodno i rečeno, sklapanje ugovora o izgradnji, prijavljivanje na natječaje te realizacija istih po pitanju praćenja i financiranja Dječjeg vrtića bila je prioritet iz više razloga.

Naprimjer, Županija je, kao što sam i navodio, odobrila 700.000,00 kuna pomoći za izgradnju vrtića ali u tim troškovima niti oni niti svi ostali nisu uzeli za prihvatljive troškove kupnju zemljišta, projekte i slično nego samo izgradnju. Obzirom da su radovi krenuli kasnije, a najveći dio radova se izvodi u Halama (montaža objekta) do kraja godine uspjeli smo u zadnjim trenucima povući 694.592,98 kuna planiranih sredstava od Županije jer ostali radovi nisu bili niti fakturirani niti izvedeni. U ministarstvu demografije pripremljeno je i čeka se za povlačenje 1.200.000 kuna čim se radovi i fakturiraju, a s treće strane iz EU fonda dobiti će se nešto manje od 6.000.000,00 kuna. Da bi se isto izrealiziralo u planirom obimu, višekratno su održavani sastanci s navedenim institucijama i njihovim službama kako se ne bi nešto propustilo. Tu nam i nadalje slijedi isti postupak i procedura odnosno svakodnevni kontakt radi bolje suradnje.

Podosta vremena posvećeno je i utrošeno na pripremama za osnivanje Ustanove Dječjeg vrtića čija bi realizacija također tek trebala uslijediti!

Po pitanju zaobilaznice također je započet dobar dio poslova vezanih uz pripremu dokumentacije i to počevši prvo od evidentiranja postojećeg puta – ceste pa do priprema za izgradu glavnog projekta za izgradnju navedene prometnice.

U ostalim segmentima rada, a njih je zaista puno, moram pripomenuti da se uredilo parkiralište kod tzv. Franinine sale, obilježio se i napravilo prometno rješenje prostora parkirališta u centru Fužina (pod branom), pripremile su se i izradile montažne kućice za manifestacije u sklopu Adventa te tržnice u Fužinama, završio se popravak broda Sv. Anton, izrealizirala se evidencija a time i vlasništvo desne strane jezera Bajer (šetnica) te čitav niz drugih poslova čija će realizacija najvećim dijelom uslijediti u 2019. godini kao npr. preseljenje broda na Lepenicu, uređenje šetnice (staze) oko Lepenice i Potkoša, Vicićev most ...

Ukratko, pregled što je odrađeno, koliko je toga odrađeno i na koji način, najbolje je vidljiv iz izvršenja pojedinih programa koje će biti ili je već dostavljeno Općinskom vijeću na usvajanje.

Možda najveći problem u radu gotovo od početka mandata bio je u radu Komunalnog poduzeća i načinu razmišljanja prijašnjeg direktora. Obzirom da je namjera i želja bila da što veći dio poslova odradi navedeno poduzeće očigledno s novim direktorom, morali smo dodatni angažman preuzeti opet kao Općina na sebe i sve te stvari početi riješavati. Prvo formiranjem Nadzornog odbora a potom i smjenom direktora. Činjenica je da je, kao što je bilo i za očekivati, taj predmet na sudu ali se nadam, vodeći računa o svim argumentima koje smo imali i imamo, da će spor završiti u našu korist.

Nažalost, posljedica takvog ne-rada je dodatni angažman svih zaposlenika Općine na praćenju, registriranju i poboljšavanju stanja tvrtke čiji smo mi 100% vlasnik.

Koliko je bilo posla zasigurno možete potvrditi i sami jer smo u tih 6 mjeseci imali 4 sjednice Općinskog vijeća, 5-6 sjednica Nadzornog odbora KTD-a, 3-4 sjednice Skupštine KTD-a itd. itd...

Redovni dio posla malo je trpio na uštrb raznih prijava i slaganja dokumentacije kod prijava na pojedine natječaje, revizije, ali svejedno se može zaključiti da se on uspijevao obaviti u roku i na vrijeme.

Pripremljen je i niz novih Odluka koje će se uskoro i donostiti, kao npr: Odluka o komunalnoj naknadi, Odluka o komunalnom doprinosu, Odluka o paušalu za krevete, Odluka o komunalnom redu te čitav niz drugih odluka koje još moraju proći savjetovanja sa zainteresiranom javnošću.

Od natječaja provedeni su natječaji za stipendije, 1 za zakup poslovnog prostora te foto natječaj.

Priprema se i radi na provedbi natječaja za prodaju zemljišta, ali i nekih novih natječaja koji bi se uskoro mogli naći na ovom vijeću (zemljište u poslovnoj zoni, adrenaliski park kao nekretnina ili kao pravo građenja i slično). Pitanje je da li i Brod treba zadržati u vlasništvu Općine ili i njega treba staviti u dugoročni zakup preko komercijalne tvrtke ili možda prodati?

U svakom slučaju, posla je puno i radi se punim kapacitetom što najbolje vidite svi Vi koji ste aktivni u dolascima u Općinske prostore.

Uvažavajući sve navedeno te čitav niz i ostalih aktivnosti koje su poduzimane tijekom prvog moram konstatirati da je puno toga napravljeno ali da puno toga tek dolazi do realizacije te se stoga i nadam da ću, kao i do sada, imati punu podršku Vas općinskih vijećnika Općine Fužine.

 Općinski načelnik

 David Bregovac

KLASA: 022-05/18-07/01

URBROJ: 2112/03-02-19-02

Fužine, 07.03.2019.

Dostaviti:

* predsjedniku Općinskog vijeća
* pismohrana.